Gregorius, episcopus servus servorum Dei, dilectis filiis abbati et conventui monasterii Sancti Benedicti Floriacensis ad Romanam ecclesiam nullo medio pertinentis, ordinis Sancti Benedicti, Aurelianensis diocesis, salutem et apostolicam benedictionem. Solet annuere Sedes apostolica piis votis et honestis petentium desideriis favorem benevolum impertiri. Eapropter, dilecti in Domino filii, vestris justis supplicationibus inclinati, omnes libertates et immunitates a predecessoribus nostris romanis pontificibus monasterio vestro concessas, necnon libertates et exemptiones seculerium exactionum a regibus et principibus vel aliis Christi fidelibus rationabiliter vobis indultas, sicut eas juste et pacifice obtinetis, vobis et per vos monasterio vestro authoritate apostolica confirmamus et presentis scripti patrocinio communimus. Nulli ergo, etc. Si quis, etc. Datum apud Urbem Veterem, II° kalendas augusti, pontificatus nostri anno primo.